stanford-oval/wikipedia huggingface dataset:
עבאן רמדאן
ביוגרפיה > רציחתו

ב-24 או ב-26 בדצמבר 1957 נרצח עבאן רמדאן בחווה מבודדת בין טטואן וטנג'יר.
הוא נחנק על ידי שני אנשים של עבד אל-חפיד בוסוף, המכונה "קולונל סי מברוק".
כעבור שנה וחצי, ב-29 במאי 1959 הודיע "אל מוג'היד", הביטאון הרשמי של המורדים האלג'ריאים, בעמוד הראשון, כי עבאן רמדאן נפל בכבוד בקרב עם חיילים צרפתים.
ההחלטה "לעצור" את עבאן בגלל "פלגנות" (travail fractionnel) נפלה בישיבה בתוניס ב-17-20 בדצמבר 1957 שבה השתתפו לחדר בן טובאל, מחמוד שריף וכרים בלכאסם.
בוסוף לא נכח מכיוון שנמצא במרוקו. חשבו תחילה לכלוא אותו בווילה ברובע מון פלרי של תוניס אך חששו בגלל מיקומה שצעקותיו היו עלולות להישמע על ידי עוברים ושבים. לבסוף, כפי שמעיד מוחמד אל-בג'אווי בדו"ח חשאי שהפנה אל חברי CCE ב-15 באוגוסט 1958 פותה עבאן לנסוע למרוקו בתירוץ של השתתפות במשלחת FLN אל מלך מרוקו, מוחמד החמישי, איתו היו אמורים כביכול לדון על קשיים בהם נתקלו אנשי FLN במרוקו (מעצרי פעילים על ידי המשטרה, מניעת מעברי נשק וכו').
ב-24 בדצמבר יצא עבאן לטטואן יחד עם כרים בלכאסם ומחמוד שריף בטיסות דרך רומא ומדריד. בוסוף שחיכה להם בשדה התעופה הודיע לבלכאסם ולשריף שאין אפשרות לכלוא את עבאן אלא רק לחסלו.
בדרך לטנג'ר איש חמוש במקלע הורה לעבאן לרדת בחווה שנמצאה בדרך. ניסיון של עבאן להתנגד נוטרל במכת ג'ודו. הוא נחנק בעזרת חבל על ידי שני אנשי מחתרת מיומנים שליוו את בוסוף. היו עדויות שבוסוף עצמו השתתף בחניקתו. בדו"ח החשאי מצוטט מישהו שמסר מאוחר יותר לאל-בג'אווי בביירות שההוצאה להורג בוצעה על ידי בוסוף בפקודתו של בלכאסם.
אחרי 6 שנים, ב-1 באוקטובר 1963, חשף אחמד בן בלה, אז נשיא אלג'יריה, שנמצא אז בעימות עם הממשלה הזמנית של הרפובליקה האלג'יראית GPRA, בנאום, את הנסיבות האמיתיות של מות עבאן רמדאן והטיל על חברי GPRA את האשמה בכך.
ביוגרפיה > השלכות רציחתו

בעקבות מותו של עבאן רמדאן הכוח במסגרת ה-CCE ואחר כך בממשלה הזמנית של הרפובליקה האלג'יראית נתפס על ידי השלישייה כרים בלכאסם, בוסוף ובן טובאל.
עבאן רמדאן במדיה האמנותית

2016 - דמותו מופיעה ברומן "הלילה בזלמטה" (La Nuit de Zelemta) מאת הסופר הצרפתי רנה-ויקטור פיל, שעלילתו מתרחשת בימי מלחמת אלג'יריה.
הנצחה

אחרי תקופה ארוכה של השמטת שמו מספרי ההיסטוריה והתעלמות מתרומתו למאבק הלאומי
1984 - בימי נשיאותו של שאד'לי בן ג'דיד נערך טקס סמלי של החזרת גופתו (שנעלמה) לאלג'יריה על מנת שתוטמן באתר הקדושים בבית הקברות אל עליאה באלג'יר.
1999 בצו נשיאותי שדה התעופה הבינלאומי בג'איה-סומאם קיבל את שמו של עבאן רמדאן
2014 - ככר בלארבעא ניאת איראת'ן נקראה על שמו. בככר הוקם פסל לכבודו. עדיין על לוח הזיכרון הכתב על "מותו בקרב"
לקריאה נוספת

Khalfa Mameri - Abane Ramdane, Héros de la guerre d'Algérie 1re édition: L'Harmattan, Paris, 1988.
5e édition (en arabe): Thala Éditions, Alger, 2007
Khalfa Mameri - Abane Ramdane: le faux procès, Éditions Mehdi, Tizi-Ouzou, 2007.
Rabah Aissaoui -Immigration and National Identity - North African Political Movements in Colonial and Postcolonial France, Tauris Academic Studies, London, New York 2009
2017 James McDougall A History of Algeria, Cambridge University Press
Martin Evans, John Philips Algeria: Anger of the Dispossesed, Yale University Press, New Haven and London 2007
הערות שוליים

1 2  Robin Bidwell ע' 1
1 2  Rabah Assaoui ע' 40
↑  M.Evans, J.Philips ע' 64
↑  M.Evans, J.Philips ע' 64-65
↑  על הרצאת עבד אל מג'יד מרדסי בעיתון "אל ווטן" ב-23.8.2016
↑  ריאיון עם עבד אל-מג'יד מרדסי, "ליברטיה-אלז'רי"
↑  J.McDougall ע' 209
↑  ריאיון עם עבד אל-מג'יד מרדסי - במוסף המגזין הצרפתי  Les Collections de l'Histoire-  L'Histoire גיליון 55 2012 ,l'Algérie et les Algériens, ע' 83
| --- | --- |
בקרת זהויות :  NLI: 987007266807105171  BIBSYS: 11016292  BnF: cb12093438t (data)  GND: 142467014  ISNI: 0000 0000 8428 6413  LCCN: n89624494  NTA: 074934899  SUDOC: 029272122  VIAF: 13915202   WorldCat (עם VIAF): 13915202 
צילום מ-1951
ככר עבאן רמדאן בעיר לארבעא נאית' איראת'ן עם פסלו
אריק מוסמבאני

| --- | --- |
אין תמונה חופשית
 לידה:  31 במאי 1978 (בן 46) מלאבו, גינאה המשוונית 
 מידע כללי
 מדינה:  גינאה המשוונית 
 ספורט
 ענף ספורט:  שחייה תחרותית 
 
אריק מוסמבאני (בצרפתית: Éric Moussambani; נולד ב-31 במאי 1978) הוא שחיין חובבן מגינאה המשוונית, שהשתתף כשחיין באולימפיאדת סידני. מאז השתתפו הוא נחשב לסמל לספורטאי חובבן שמגיע למשחקים האולימפיים, להשתתפות סמלית, ומשיג תוצאות איטיות במיוחד.
קריירה

מוסמבאני, המכונה גם "אריק הצלופח", לא נדרש להשיג את הקריטריון האולימפי על מנת להשתתף באולימפיאדה. הוא זכה בכרטיס חופשי לתחרות השחייה, שהוועד האולימפי נותן למדינות שאין בהן ספורטאים העומדים בקריטריונים מקצוענים, אלא למען ההשתתפות בלבד. וגינאה המשוונית היא אחת מהן. מכיוון שאין שחיינים מקצוענים במדינה, והיא קיבלה תקן לשחיין, ונרשם רק אדם אחד, מוסמבאני בעצמו. שבעצם היה דייג שטען שיש לו יכולות שחיה. הוא התאמן בבריכה של בית מלון, באורך של פחות מבריכה חצי אולימפית, במשך שעתיים ביום בלבד. ונתקל בבריכה אולימפית לראשונה רק בתחרות עצמה.
באולימפיאדה, התמודד מוסמבאני במשחה ל-100 מטר חופשי. מול יריבים, מניז'ר ומטג'יקיסטן, שנפסלו עקב זינוק מוקדם. כך ששחה לבדו. בעוד את 50 המטרים הראשונים עשה ב-40.97 שניות, את החצי השני של המקצה עשה בקושי רב, שבה נראה שהוא מתאמץ שלא לטבוע. בסופו של דבר הוא רשם תוצאה של 1:52.72 דק'. לשם השוואה, שיא העולם שקבע הזוכה במדליית הזהב, פיטר ואן דן הוחנבאנד, היה זמן מהיר כמעט פי שניים וחצי - 47.84 שניות. למעשה, הזמן שקבע מוסמבאני היה איטי אף משיא העולם במרחק הכפול, 200 מטר, שעמד באותה העת על 1:43.86 דק'.
מוסמבאני הפך לגיבור בעקבות הופעתו, בשל כוח הרצון והמאמץ שהשקיע. שחייני צמרת כאיאן ת'ורפ ולני קרייזלברג בירכו אותו באומרם שרוח ההשתתפות זה בדיוק מה שהאולימפיאדה אמורה להביע.
מוסמבאני התכוון להשתתף גם באולימפיאדת אתונה ב-2004. הוא התאמן ושיפר את שיאו האישי והעמידו על פחות מ-57 שניות, אך בסופו של דבר לא נטל חלק במשחקים האולימפיים, בשל בעיות בהשגת ויזה.
במרץ 2012 החל לשמש כמאמן שחייה לנבחרת הלאומית של גינאה המשוונית.
הערות שוליים

↑  שרון דוידוביץ' בפודקאסט "לא כוחות" מ-59:00
↑  Eric 'the Eel' misses Games, BBC 9.8.2004
↑  http://www.guineaecuatorialpress.com/noticia.php?id=2440
עוסק פטור

בישראל, עוסק פטור הוא עוסק הפטור מגביית מס ערך מוסף (מע"מ) בגין עסקאותיו ואינו רשאי לקזז מע"מ בגין תשומותיו. רשות המיסים בישראל קובעת מיהו עוסק פטור, בהתאם לקריטריונים הקבועים בחוק.
עוסק פטור מוגדר בחוק מס ערך מוסף כעוסק שמחזור עסקאותיו בשנה אינו עולה על סכום הקבוע בחוק, אשר מתעדכן מדי שנה על פי שיעור עליית מדד המחירים לצרכן.
הגדרתו של מושג זה נועדה להקל על אנשים לפעול כעצמאים תוך הגמשת חלק מהביורוקרטיה הכרוכה בכך וצמצום מספר העוסקים המורשים במדינה.
בתיקון 23 לחוק מס ערך מוסף (1/7/2002), בוטלה החלוקה של "עוסק זעיר" ו"עוסק זעיר פטור" וכיום מחליפה אותן הגדרת "עוסק פטור".
רישום כ"עוסק פטור" מתאים בעיקר לעצמאים, לשכירים שרוצים לעסוק בעבודה צדדית כעצמאים, לסטודנטים שנותנים שיעורים פרטיים וכיוצא בזה.
מחזור פטור

עוסק פטור הוא עוסק שמחזור עסקאותיו השנתי אינו עולה על סכום:
מאפייני העוסק הפטור

עסקאותיו של עוסק פטור פטורות ממע"מ (למעט עסקאות מקרקעין). משמעות הפטור ממע"מ היא שהעוסק הפטור אינו חייב בתשלום מע"מ על עסקאותיו ואין הוא מחייב את לקוחותיו במע"מ, במקביל וכפועל יוצא, אין הוא רשאי לקזז ולדרוש את מס התשומות ששולם על ידיו.
"עוסק פטור" הוא מעמד לעניין מע"מ בלבד. התנהלותו של העוסק הפטור מול רשויות המס האחרות אינה שונה מכל עסק או פעילות אחרת, אולם מאחר שחלק מהחובות של ניהול חשבונות ודיווחים לרשויות נגזרים מהיקף הפעילות של העסק, העוסק הפטור שמעצם הגדרתו פועל בהיקפים קטנים, יהיה חייב בדיווחים וניהול חשבונות המאופיינים לעסקים קטנים.
העוסק הפטור מדווח אחת לשנה על מחזור עסקאותיו לרשויות מע"מ. כאשר מחזור העסקאות של העוסק הפטור עולה על סכום התקרה הקבוע, יהפוך לעוסק מורשה החייב בדיווח חודשי, או ישלם מע"מ על סכום העסקאות שמעל התקרה, אם המחזור החורג הוא חד-פעמי.
העוסק הפטור אינו גובה מע"מ מלקוחותיו ולכן אין הוא רשאי להוציא חשבוניות מס בגין עסקאותיו, ויכול להוציא חשבונות עסקה או קבלות בלבד.
חריגים

יחד עם האמור לעיל, יש לדעת, כי קיימים בעלי עיסוקים ומקצועות החייבים להירשם כעוסקים מורשים, וזאת ללא כל קשר לגובה מחזור העסקאות השנתי שלהם. אלו נמנים בתקנות מס ערך מוסף (רישום), סעיף 13. בעלי מקצועות ועיסוקים כגון:
אדריכלים, מהנדסים, טכנאים, עורכי דין, רואי חשבון, טוענים רבניים, מנהלי חשבונות וכו'.
רופאים, רופאי שיניים, פסיכולוגים, וטרינרים ופיזיותרפיסטים.
בעלי בית ספר לנהיגה.
סוחרי מקרקעין או מתווכים.
סוחרי רכב.
חברה בע"מ.
בעלי בתי ספר וגנים.
ניהול ספרים > רישום

בטרם תחילת הפעילות יש להירשם כעוסק פטור ברשויות המס. תהליך הרישום כולל את הצעדים הבאים:
פתיחת תיק במוסד לביטוח לאומי.
פתיחת תיק עוסק פטור במע"מ וקבלת מספר עוסק פטור שהוא מספר תעודת הזהות.
פתיחת תיק עצמאי ברשות המיסים בישראל, וכאשר יש כוונה להעסיק עובדים - גם פתיחת תיק ניכויים ברשות המיסים.
נוסף על הליך הרישום ובמעמדו, רצוי גם להצטייד באישורים הבאים:
אישור ניכוי מס במקור ממס הכנסה הקובע את האחוז של ניכוי מס במקור התקף לעוסק הפטור (אפשרי גם 0%). גופים ציבוריים, עמותות ועסקים גדולים מחויבים לנכות מס במקור מכל תשלום אשר משולם לספקים. ללא אישור זה, גופים אילו מנכים באופן אוטומטי 30% מסכום התשלום כניכוי מס.
אישור על ניהול חשבונות. אישור זה נדרש על-פי חוק עסקאות גופים ציבוריים, תשל"ח-1976, בעסקאות עם גופים מסוימים, כגון המדינה וחברות ציבוריות. ללא אישור זה, גופים המנויים בחוק לא יתקשרו עם העוסק הפטור.
מי שיכול לספק אישורים כאלה הוא למשל יועץ מס.
ניהול ספרים > ניהול חשבונות שוטף

על פעילותו השוטפת הוא מחויב לנהל ספרי הנהלת חשבונות ולדווח לרשויות בדרכים הבאות:
על העוסק הפטור להוציא קבלות ולשם כך עליו להצטייד בפנקס קבלות מודפס או להפיק באופן דיגיטלי.
ניהול ספר תשלומים תקבולים במהלך השנה ורישום ההכנסות וההוצאות במהלך הפעילות השוטף (הכנסות חודשיות למול הוצאות) שהוא דיגיטלי או מודפס.
חובת דיווח ותשלום מקדמה דו-חודשית למס הכנסה של אחוז מסוים מההכנסות בחודשיים שעברו (גם אם לא היו הכנסות באותן חודשיים, יש לדווח על הכנסה אפס). יש למלא את פנקס המקדמות (אותו מקבלים בתחילת השנה ממס הכנסה) אחת לחודשיים על פי ההכנסות. להפחית את הניכויים שהיו באותם החודשים ולשלם לפי האחוז שנקבע על ידי מס הכנסה, עד ל־15 בחודש.
חובת דיווח ותשלום לביטוח הלאומי באמצעות מקדמה דו-חודשית קבועה, שנקבעת בשיערוך בזמן פתיחת התיק. (בביטוח הלאומי קיימות שתי מדרגות מס בלבד).
הגדרת "עצמאי" במוסד לביטוח לאומי אינה חופפת להגדרת "עוסק פטור" במע"מ וישנם מצבים בהם עוסקים פטורים אינם נחשבים כעצמאים מבחינת המוסד לביטוח לאומי ואינם חייבים בדיווח דו חודשי על הכנסתם לביטוח הלאומי.
תשלומים לרשויות המס מתקבלים באתרי האינטרנט של רשויות המדינה, בסניפי דואר ישראל ובבנקים מסחריים.
ניהול הספרים (ספר תקבולים ותשלומים וחשבוניות/קבלות) ניתן לערוך באופן ממוחשב או ידני (ככלל עריכה ממוחשבת חוסכת זמן והוצאות).
ניהול ספרים > דיווחים שנתיים

בסוף כל שנת מס, על העוסק הפטור לדווח את הדיווחים הבאים:
למע"מ :
דיווח חד-פעמי למע"מ על גובה מחזור העסקאות השנתי. יש למלא את גובה ההכנסה השנתי באישור שנשלח בדואר על ידי מע"מ או באתר האינטרנט של רשות המיסים. הדיווח חייב להתבצע עד 31 בינואר של השנה העוקבת. במקרה שגובה העסקאות חורג מהתקרה, העוסק יהפוך בשנה שלאחר מכן לעוסק מורשה על כל המשתמע מכך, או ישלם מע"מ על סכום העסקאות שמעל התקרה אם המחזור החורג הוא חד-פעמי. את הדיווח למע"מ יש לבצע עד לסוף ינואר.
למס הכנסה :
מילוי דוח שנתי של הכנסות והוצאות למס הכנסה. יש למלא את הטופס המיוחד לדיווח עם כל הנספחים הנדרשים. אם העוסק הפטור מועסק גם כשכיר, יש לכלול את האישורים על תשלומי השכר (טופסי 106). אם לעוסק הפטור יש בן או בת זוג, יש לכלול גם את הכנסות בן הזוג בדיווח למס הכנסה. דיווח זה יש לדווח עד סוף מאי.
פעם בחמש שנים יש לדווח על כל הרכוש שנצבר, על פי דרישת שות המיסים (הצהרת הון).
התנהלות כללית

מעבר לניהול ספרי החשבונות, העוסק הפטור חייב בשמירתם של המסמכים הנוגעים לפעילות העסק, קבלות, הוצאות, אישורי ניכוי מס, טופסי 106 אם העוסק הפטור עובד גם כשכיר, אישורי תרומות, אישורים על הפקדות לקופות גמל וקרנות השתלמות.
העוסק הפטור (ככל בעל עסק הרשום כעצמאי במס הכנסה), מחויב בשמירת ספרי הנהלת חשבונות והמסמכים הנוגעים לפעילות העסק לתקופה של שבע שנים.
מומלץ שלא לאחר בהגשת הדיווחים כדי שלא לשלם קנסות מיותרים.
עוסק פטור יכול לנהל את היבטי הדיווח הקשורים לרשויות המס בעצמו, לקבל ייעוץ והדרכה לגבי מילוי הדוח השנתי בלשכות של משרדי מס הכנסה ולהיעזר בחוברות ההדרכה המוצאות על ידי רשות המיסים מדי שנה. לעיתים כדאי ורצוי להיוועץ ביועץ מס או ברואה חשבון במילוי הדיווח השנתי וההתנהלות הכללית. השימוש ביועץ מס כאיש מקצוע המתווך בין העוסק לבין שלטונות המס, יכול לייעל את ההתנהלות מול רשויות המס ומאפשר למצות את מלוא זכויות הנישום.
ראו גם

חברה בע"מ
הערות שוליים

↑  תקנות מס ערך מוסף (רישום), תשל"ו-1976
הבהרה: המידע בוויקיפדיה נועד להעשרה בלבד ואין לראות בו ייעוץ משפטי.
הכרמים, היקבים ומרתפי היין של שמפאן

הכרמים, היקבים ומרתפי היין של שמפאן (בצרפתית: Coteaux, Maisons et Caves de Champagne) הוא אתר מורשת עולמית בצפון-מזרח צרפת, שהוכרז על ידי ארגון אונסק"ו ב-4 ביולי 2015.
בדברי ההסבר להכרזה נכתב: ”הנכס כולל אתרים שבהם שיטת ייצור היינות המבעבעים פותחה על פי עקרון התסיסה המשנית בבקבוק מאז תחילת המאה ה-17 ועד לתיעושו המוקדם במאה ה-19. הנכס מורכב משלושה המרכבים מובחנים:… שלושת המרכיבים הללו - אגן האספקה שנוצר על ידי הגבעות ההיסטוריות, אתרי הייצור (עם המרתפים התת קרקעיים שלהם) ומרכזי המכירה וההפצה (בתי השמפניה) - ממחישים את כל תהליך ייצור השמפניה. הנכס מעיד באופן ברור על התפתחות פעילות אומנות מיוחדת מאוד שהפכה למפעל אגרו-תעשייתי.”
תיאור

האתר הרשום מורכב משלושה אזורים:
אזור מרכזי הכולל 14 האלמנטים של אתר המורשת (מורדות גבעות נטועות גפנים, כפרים של מגדלי ענבים ליין, מחוזות תעשייתיים ומתחמים תת-קרקעיים) הממחישים את הערך האוניברסלי הבולט, המפוזר על פני 3 הגזרות של הגבעות ההיסטוריות בין אוטווילר (Hautvillers) ומראי-סיר-איי (Mareuil-sur-Aÿ), של גבעת סן-ניקז (Saint-Nicaise) בריימס ושדרת שמפניה (avenue de Champagne) באפרנאי (Épernay). שטחם הכולל של אלמנטים אלו הוא 11 קילומטרים רבועים.
אזור החיץ, המבטיח את שמירת הנוף סביב האזור המרכזי על שטח של 42.3 קילומטרים רבועים.
אזור העיסוק הנוגע לכל אזור ייצור השמפניה (319 עיירות ייצור היין ושאלון-אן-שמפאן) ומהווה תפאורה אך גם יחידה היסטורית, גאוגרפית ונופית קוהרנטית המפוזרת על מחוזות מארן אוב, אן, מארן עילי וסן ומארן.
פירוט האתרים הכלולים באתר המורשת

אתר המורשת העולמית כולל 14 אתרים השוכנים בצפון-מערב מחוז מארן.
| אתר | שם במקור | קומונה | שטח (בדונם) | אזור חיץ (בדונם) | הערות | קואורדינטות | תמונה |
| --- | --- | --- | --- | --- | --- | --- | --- |
| גבעות אוטווילר | Coteaux d’Hautvillers | אוטווילר | 2,206 | 36,991 |  | 49°4′39″N 3°56′46″E﻿ / ﻿49.07750°N 3.94611°E﻿ / 49.07750; 3.94611 |  |
| המרתפים השיתופיים של אוטווליר | Caves coopératives d’Hautvillers | אוטווילר | 41.1 |  | אתר תת-קרקעי | 49°4′42″N 3°57′4″E﻿ / ﻿49.07833°N 3.95111°E﻿ / 49.07833; 3.95111 |  |
| יקב תומא | Cave Thomas | אוטווילר | 5 |  | אתר תת-קרקעי | 49°4′36″N 3°56′11″E﻿ / ﻿49.07667°N 3.93639°E﻿ / 49.07667; 3.93639 |  |
| גבעות איי | Coteaux d’Aÿ | איי | 4,395.3 |  |  | 49°3′34″N 4°0′11″E﻿ / ﻿49.05944°N 4.00306°E﻿ / 49.05944; 4.00306 |  |
| יקבי איי | Caves d’Aÿ | איי | 578 |  | אתר תת-קרקעי | 49°3′21″N 4°0′15″E﻿ / ﻿49.05583°N 4.00417°E﻿ / 49.05583; 4.00417 |  |
| גבעות מראי-סיר-איי | Coteaux de Mareuil-sur-Aÿ | מראי-סיר-איי | 442.2 |  |  | 49°2′46″N 4°2′14″E﻿ / ﻿49.04611°N 4.03722°E﻿ / 49.04611; 4.03722 |  |
| יקבי מראי-סיר-איי | Caves de Mareuil-sur-Aÿ | מראי-סיר-איי | 146.9 |  | אתר תת-קרקעי | 49°2′43″N 4°2′17″E﻿ / ﻿49.04528°N 4.03806°E﻿ / 49.04528; 4.03806 |  |
| גבעת סן-ניקז | Colline Saint-Nicaise | ריימס | 1,323 | 3,064.6 | עיר גנים שמן ור | 49°14′34″N 4°3′6″E﻿ / ﻿49.24278°N 4.05167°E﻿ / 49.24278; 4.05167 |  |
| יקבי פומרי, רוינר, ווה-קליקו, שארל אידזק | Caves Pommery, Ruinart, Veuve-Clicquot, Charles Heidsieck | ריימס | 627.5 |  | אתר תת-קרקעי | 49°14′27″N 4°3′4″E﻿ / ﻿49.24083°N 4.05111°E﻿ / 49.24083; 4.05111 |  |
| יקבי טאינגר | Caves Taittinger | ריימס | 144 |  | אתר תת-קרקעי | 49°14′41″N 4°2′46″E﻿ / ﻿49.24472°N 4.04611°E﻿ / 49.24472; 4.04611 |  |
| יקבי מרטל | Caves Martel | ריימס | 11.8 |  | אתר תת-קרקעי | 49°14′42″N 4°2′34″E﻿ / ﻿49.24500°N 4.04278°E﻿ / 49.24500; 4.04278 |  |
| שדרות שמפניה | Avenue de Champagne | אפרנאי | 529.2 | 2,248.5 |  | 49°2′31″N 3°57′57″E﻿ / ﻿49.04194°N 3.96583°E﻿ / 49.04194; 3.96583 |  |
| פורט שברול | Fort Chabrol | אפרנאי | 248 |  |  | 49°3′5″N 3°56′57″E﻿ / ﻿49.05139°N 3.94917°E﻿ / 49.05139; 3.94917 |  |
| יקבי שדרות שמפניה | Caves de l'avenue de Champagne | אפרנאי | 667 |  | אתר תת-קרקעי | 49°2′27″N 3°57′41″E﻿ / ﻿49.04083°N 3.96139°E﻿ / 49.04083; 3.96139 |  |
הערות שוליים

↑  Champagne Hillsides, Houses and Cellars
גבי כנען

| --- | --- |
אין תמונה חופשית
 לידה:  1936
 התאבד:  1998 (בגיל 62 בערך)
 מדינה:  ישראל 
 צאצאים:  חגי כנען, יונתן כנען 
 השתייכות:   צבא הגנה לישראל
 עיטורים
   עיטור העוז
 תפקידים אזרחיים
 מנהל בית חולים זיו ומנהל בית חולים פוריה
 
גבריאל (גבי) כנען (1936–1998) היה רופא ישראלי, ששימש מנהל בית חולים זיו ומנהל בית חולים פוריה. כקצין ורופא צבאי בצה"ל, עוטר בעיטור העוז על פועלו במלחמת יום הכיפורים.
ביוגרפיה

כנען (במקור כהנסקי) שירת בחטיבת הצנחנים ולחם עימה במלחמת סיני. בשירות המילואים שירת בחטיבה 55 ובמלחמת ששת הימים השתתף במערכה על ירושלים.
ב-1960 החל בלימודי רפואה באוניברסיטת בזל בשווייץ. לאחר הלימודים התמחה בקרדיולוגיה בקליפורניה ובמכון הלב של טקסס ביוסטון. ב-1973 חזר לישראל ועבד בבית החולים תל-השומר.
במלחמת יום הכיפורים לחם כרופא גדודי של גדוד 66 בחטיבה 55. על פועלו עוטר בעיטור העוז.
תיאור המעשה: סרן ד"ר גבריאל כנען שימש כרופא גדודי בכוח שהיה נצור בבניין בעיר סואץ. ד"ר גבריאל כנען ארגן והפעיל את ה-תאג"ד ביעילות רבה, כשהוא מהווה הרוח החיה בתוך המבנה הנצור - נלחם בכוח מצרי שניסה לחדור לבניין ושימש כמפקד בנוסף לתפקידו כרופא. במעשיו אלה הוכיח אומץ-לב, תושייה וכושר-מנהיגות. על מעשה זה הוענק לו : עיטור העוז אייר תשל"ה מאי 1975, מרדכי גור, רב אלוף, ראש המטה הכללי
לאחר המלחמה היה פעיל בתנועת המחאה "ישראל שלנו" יחד עם אסא קדמוני, מוטי אשכנזי ויוחאי בן נון.
ב-1977 מונה למנהל המחלקה הכירורגית בבית החולים רבקה זיו. ב-1980 מונה למנהל בית חולים פוריה. ב-1984 מונה במקביל גם למנהל בפועל של בית חולים זיו ובספטמבר 1988 מונה למנהל קבוע של בית חולים זיו.
תלונות על אי סדרים בניהול בית החולים, הובילו לחקירה בגין פעילותו. ב-1993 הוגש נגדו כתב אישום בשש עבירות של מרמה והפרת אמונים בתאגיד, סחיטה באיומים, שימוש לרעה בסמכותו, קבלת דבר במרמה וקבלת דבר במרמה בנסיבות מחמירות. ב-1998 הורשע בבית משפט השלום בטבריה בארבע עבירות של מרמה והפרת אמונים, קבלת דבר במרמה וקבלת דבר במרמה בנסיבות מחמירות. בעקבות ההרשעה שם קץ לחייו והובא למנוחות בקיבוץ גינוסר. אחותו הגישה ערעור לאחר מותו בשמו, לאחר שבית המשפט המחוזי פסק באופן תקדימי שקרובי משפחתו של מורשע שמת יוכלו להגיש ערעור בשמו. ב-2001 זוכה ידי בית המשפט המחוזי בחיפה ממרבית האישומים שבגינם הורשע, והותרה על כנה הרשעה בגין קבלת 2,600 שקל עבור העסקת אשתו במשרת פסיכולוגית בבית החולים.
חיים אישיים

כנען היה נשוי לנורית כנען-קדר, בניהם הם הפילוסוף חגי כנען והמוזיקאי יונתן כנען. לאחר גירושיהם נישא שנית לדורית ולזוג בת. על שמו קרויה ספריה רפואית בבית החולים פוריה.
מיילסטונס

| --- | --- |
 מקום הקמה:  וינה, אוסטריה אוסטריה
 מוקד פעילות:  אוסטריה אוסטריה
 תקופת הפעילות:  1968–1975 (כ־7 שנים)
 סוגה:  רוק 
 
מיילסטונס (באנגלית: Milestones), ידועה גם בשם המיילסטונס, הייתה להקת רוק אוסטרית, שפעלה בין השנים 1968–1975. ייצגה את אוסטריה באירוויזיון 1972, שנערך באדינבורו שבממלכה המאוחדת, עם השיר "Falter im Wind".
קריירה מוזיקלית

הרכבה המקורי של הלהקה כלל את בטריקס נוינדלינגר, גינטר גרוסלרכר, רוברט אונטרווגר ורודי טינסובין. אלבום הבכורה שלה, Milestones, יצא לאור ב-1970. כשנתיים לאחר מכן עזבו אונטרווגר וטינסובין את ההרכב, ואת מקומם תפסו נורברט נידרמאייר וכריסטיאן קולונוביץ.
באותה שנה נבחרו מיילסטונס על ידי תאגיד השידור האוסטרי לייצג את המדינה באירוויזיון 1972. שירם לתחרות, "Falter im Wind", אופיין בסגנון עכשווי ומיוחד ביחס לשאר השירים המתחרים. ב-25 במרץ סיימה הלהקה במקום החמישי מתוך 18 מדינות משתתפות.
אלבומו השני של ההרכב, Emigration, פורסם ב-1973. לאחר שנתיים הוציאו חברי הלהקה הודעה משותפת על פירוקה. ניונדלינגר וגרוסלרכר הצטרפו לבטרפלייס, שייצגה את אוסטריה באירוויזיון 1977; ואילו נידרמאייר חבר לספרינגטיים, שהופיעה גם כן באירוויזיון 1978.
הערות שוליים

↑  Austrian Charts database
| --- | --- |
בקרת זהויות :  GND: 10279752-3  LCCN: nr92025561  MusicBrainz: 688671a3-d28e-4fee-9397-107d4381b3af  VIAF: 129793848   WorldCat (עם VIAF): 129793848
לא לנשום

| --- | --- |
כרזת הסרט בישראל
כרזת הסרט בישראל
 בימוי:  פֶדֶה אלוורס
 הופק בידי:  פדה אלוורס סם ריימי רוברט טאפרט
 תסריט:  פדה אלוורס רודו סָיָאגֶס
 עריכה:  אריק ל. ביסון לואיז פורד גארדנר גולד
 שחקנים ראשיים:  סטיבן לאנג ג'יין לוי
 מוזיקה:  רוקה באניוס
 צילום:  פדרו לוקה
 מדינה:  ארצות הברית ארצות הברית
 חברת הפקה:  סרטי גוסט האוס גוד יוניברס
 חברה מפיצה:  סרטי סוני Screen Gems Stage 6
 שיטת הפצה:  הפצה לאולמות הקולנוע 
 הקרנת בכורה:  פסטיבל SXSW‏ 12 במרץ 2016 ארצות הברית 26 באוגוסט 2016 ישראל 8 בספטמבר 2016
 משך הקרנה:  88 דקות
 שפת הסרט:  אנגלית
 סוגה:  אימה; פשע; פלישה לבית
 מקום התרחשות:  דטרויט 
 תקציב:  9.9 מיליון דולר
 הכנסות:  157.1 מיליון דולר (22 בדצמבר 2016)
 הכנסות באתר מוג'ו:   dontbreathe
 פרסים:  פרס סאטורן לסרט האימה הטוב ביותר (28 ביוני 2017)   פרס Fangoria Chainsaw (אנ') לשחקן המשנה הטוב ביותר (סטיבן לאנג; 12 באוקטובר 2017)
 סרט הבא:  לא לנשום 2 (12 באוגוסט 2021)
 אתר רשמי
 דף הסרט ב־IMDb
 
לא לנשום (באנגלית: Don't Breathe) הוא סרט אימה ופשע עצמאי אמריקאי משנת 2016, המשתייך לתת-סוגה קולנועית של סרטי פלישה לבית. את הסרט ביים פֶדֶה אלוורס שגם הפיק יחד עם סם ריימי ורוברט טאפרט, וכתב את התסריט יחד עם רודו סָיָאגֶס. בתפקידים הראשיים משחקים ג'יין לוי וסטיבן לאנג, ובתפקידי משנה – דילן מינט ודניאל זובאטו.
הסרט נחשב לאחד מסרטי האימה המצליחים ביותר לשנת 2016, זכה לשבחים רבים מצד מבקרי הקולנוע, והכניס יותר מ-157 מיליון דולר, נתון שנחשב להצלחה מסחררת נוכח תקציב הפקה נמוך של 9.9 מיליון.
ב-28 ביוני 2017 זכה "לא לנשום" בפרס סאטורן לסרט האימה הטוב ביותר.
שחקנים ודמויות

| שחקנ/ית | תפקיד |
| --- | --- |
ג'יין לוי: רוקסן/רוקי
סטיבן לאנג: נורמן נורדסטרום/"האיש העיוור"
דילן מינט: אלכס
דניאל זובאטו: מאני
פרנצישקה טורוצ'יק: סינדי רוברטס
אמה ברקוביצ'י: דידי
כריסטיאן זאגיה: ראול
קטיה בוקור: ג'ינג'ר, אמא של רוקי
סרגיי אונופקו: טרוור, בן-זוגה של ג'ינג'ר
רקע לסיפור העלילה

(מידע בפסקה זו ללא הפניה למקורות חיצוניים, מבוסס על הערך חגורת החלודה ומקורות שהוא מפנה אליהם).
עלילת הסרט משקפת את המצב הכלכלי והחברתי הירוד בדטרויט, בעקבות דעיכת תעשיות הפלדה והרכב במחצית השנייה של המאה ה-20. פדה אלוורס השתמש במראות ההזנחה, ההרס והעליבות בעיר, מראות פוסט-תעשייתיים המאפיינים ערים רבות באזור "חגורת החלודה" בארצות הברית, משום שהוא ראה בגיבורי העלילה השתקפויות של האתגרים שדטרויט מתמודדת איתם, וסבר שצילום ברובע מאותגר כלכלית ומראות של בליה עירונית, מגרשים ריקים ובתים עזובים, הוסיפו לסרט נופך מיוחד.
דטרויט סובלת מהגירה שלילית מתמשכת, מבליה עירונית ומשיעורי אבטלה ופשיעה גבוהים. אזורים נרחבים בעיר, רחובות, בתי מגורים ואזורי תעשייה, ננטשו והפכו לשכונות רפאים כדוגמת הרובע שבו נמצא רחוב בואנה ויסטה, מקום התרחשות העלילה, כפי שניתן לראות בסצנות שצולמו ברחוב ובסביבתו. שלושת הצעירים מציינים שמדובר באזור רפאים נטוש, והעדר שכנים בסביבת בית הקשיש העיוור יקל עליהם את מלאכת הפריצה. את המניע לעיסוקם בשוד בתים אפשר להסביר במצב הכלכלי הירוד כגורם לעלייה בשיעור הפשיעה בכלל. רוקי עצמה מתייחסת למגמת ההגירה השלילית כאשר היא מסבירה את רצונה לעזוב את דטרויט בכך ש"כולם עוזבים", והשלושה מזכירים משפחה שעזבה את העיר. בנוסף, סצנת פגישתו של מאני עם ראול צולמה ב-מפעל נטוש של חברת "פישר"(אנ'), שבעבר יוצרו בו מרכבי מכוניות עבור חברת "ג'נרל מוטורס", ומסמל את קריסת תעשיות הרכב במישיגן.